PMIndiaData/PMIndiaSum huggingface dataset:
ഇന്ത്യയും അംഗോളയും തമ്മില്‍ ഇലക്ട്രോണിക്‌സ്, ഐ.റ്റി.മേഖലകളിലെ സഹകരണം

ഇലക്ട്രോണിക്‌സിലും വിവരസാങ്കേതികവിദ്യയിലുമുള്ള ഉഭയകക്ഷിസഹകരണം പ്രോല്‍സാഹിപ്പിക്കാനുള്ള ഇന്ത്യ-അംഗോള ധാരണാപത്രത്തെക്കുറിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍പാകെ വിശദീകരിക്കപ്പെട്ടു. ഇ-ഭരണം, ഐ.ടി.വിദ്യാഭ്യാസത്തിനുള്ള മനുഷ്യവിഭവശേഷി വികസനം, വിവരസാങ്കേതികവിദ്യാ സുരക്ഷ, ഇലക്ട്രോണിക് ഉല്‍പന്ന നിര്‍മാണം, സോഫ്റ്റ്‌വെയര്‍ വ്യവസായം, ടെലിമെഡിസിന്‍ തുടങ്ങിയ മേഖലകളില്‍ കൂടുതല്‍ സഹകരണം ഉറപ്പാക്കാന്‍ ഉദ്ദേശിച്ചുള്ളതാണു ധാരണാപത്രം. പശ്ചാത്തലം: ഉഭയകക്ഷി, മേഖലാതല സഹകരണത്തിനായുള്ള ചട്ടക്കൂടിന്റെ അടിസ്ഥാനത്തില്‍ വിവരസാങ്കേതികവിദ്യ, ആശയവിനിമയ സാങ്കേതികവിദ്യ എന്നീ മേഖലകളില്‍ രാജ്യാന്തര സഹകരണം പ്രോല്‍സാഹിപ്പിക്കുന്നതിന് ഇലക്ട്രോണിക്‌സ്, വിവരസാങ്കേതികവിദ്യ വകുപ്പു മന്ത്രാലയ(എം.ഇ.ഐ.ടി.വൈ.)ത്തെയാണു ചുമതലപ്പെടുത്തിയിരിക്കുന്നത്. വിവരസാങ്കേതികവിദ്യയില്‍ അധിഷ്ഠിതമായ സഹകരണം ഉറപ്പാക്കുന്നതിന് മറ്റു രാജ്യങ്ങളിലെ ബന്ധപ്പെട്ട ഏജന്‍സികളുമായി എം.ഇ.ഐ.ടി.വൈ. കരാറുകളും ധാരണാപത്രങ്ങളും ഒപ്പുവെച്ചിട്ടുണ്ട്. ഡിജിറ്റല്‍ ഇന്ത്യ, മെയ്ക്ക് ഇന്‍ ഇന്ത്യ തുടങ്ങിയ ഇന്ത്യാ ഗവണ്‍മെന്റിന്റെ പുതിയ പദ്ധതികളുടെ പശ്ചാത്തലത്തില്‍ സാങ്കേതികവിദ്യാ രംഗത്ത് വാണിജ്യസാധ്യതകള്‍ തേടുന്നതിനായി വിവിധ രാജ്യങ്ങളുമായുള്ള സഹകരണം വര്‍ധിപ്പിക്കേണ്ടതുണ്ട്. ഇ-ഭരണം, ഐ.ടി.വിദ്യാഭ്യാസത്തിനുള്ള മനുഷ്യവിഭവശേഷി വികസനം, വിവരസാങ്കേതികവിദ്യാ സുരക്ഷ, ഇലക്ട്രോണിക് ഉല്‍പന്ന നിര്‍മാണം, സോഫ്റ്റ്‌വെയര്‍ വ്യവസായം, ടെലിമെഡിസിന്‍ തുടങ്ങിയ മേഖലകള്‍ക്കു പ്രാധാന്യം കല്‍പിച്ചുകൊണ്ട് വിവരസാങ്കേതികവിദ്യയില്‍ അധിഷ്ഠിതമായ ആശയവിനിമയ രംഗത്തു സമഗ്ര ധാരണാപത്രത്തിലെത്താന്‍ എം.ഇ.ഐ.ടി.വൈക്കു സാധിച്ചിട്ടുണ്ട്. ചര്‍ച്ചകളെത്തുടര്‍ന്നു ധാരണാപത്രത്തിന്റെ കരടുരൂപത്തിന് അന്തിമരൂപം നല്‍കുകയും വിദേശകാര്യ സഹമന്ത്രി ശ്രീ. എം.ജെ.അക്ബര്‍ എം.ഇ.ഐ.ടി.വൈക്കുവേണ്ടി ധാരണാപത്രത്തില്‍ ഒപ്പുവെക്കുകയും ചെയ്തു. അംഗോള ഗവണ്‍മെന്റിന്റെ ടെലികമ്മ്യൂണിക്കേഷന്‍സ്, വിവരസാങ്കേതികവിദ്യാ മന്ത്രിക്കുവേണ്ടി രാജ്യാന്തര സഹകരണത്തിനും അംഗോളന്‍ സമൂഹങ്ങള്‍ക്കുമായുള്ള സെക്രട്ടറി ഓഫ് സ്റ്റേറ്റ് ശ്രീ. ഡൊമിംഗോസ് കസ്‌റ്റോഡിയോ വീറ ലോപസാണ് ഒപ്പുവെച്ചത്.
ക്ഷയരോഗ നിര്‍മ്മാര്‍ജ്ജന ഉച്ചകോടി പ്രധാനമന്ത്രി നാളെ ഡല്‍ഹിയില്‍ ഉദ്ഘാടനം ചെയ്യും ;  ക്ഷയരോഗ മുക്ത ഇന്ത്യ പ്രചാരണ പരിപാടിക്ക് തുടക്കം കുറിക്കും

ക്ഷയരോഗ നിര്‍മ്മാര്‍ജ്ജനത്തിനായുള്ള ഡല്‍ഹി ഉച്ചകോടി തലസ്ഥാനത്തെ വിജ്ഞാന്‍ ഭവനില്‍ പ്രധാനമന്ത്രി ശ്രീ. നരേന്ദ്ര മോദി നാളെ (2018 മാര്‍ച്ച് 13, ചൊവ്വ) ഉദ്ഘടാനം ചെയ്യും. കേന്ദ്ര ആരോഗ്യ കുടുംബക്ഷേമ മന്ത്രാലയം, ലോകാരോഗ്യ സംഘടനയുടെ ദക്ഷിണേഷ്യാ മേഖലാ ഓഫീസ്, സ്റ്റോപ്പ് ടി.ബി. പാര്‍ട്ട്ണര്‍ഷിപ്പ് എന്നിവ സംയുക്തമായിട്ടാണ് ഉച്ചകോടി സംഘടിപ്പിക്കുന്നത്. ക്ഷയരോഗ വിമുക്ത ഇന്ത്യ പ്രചാരണ പരിപാടിക്ക് പ്രധാനമന്ത്രി തദവസരത്തില്‍ തുടക്കം കുറിക്കും. ക്ഷയരോഗ നിര്‍മ്മാര്‍ജ്ജനത്തിനുള്ള ദേശീയ പദ്ധതിയുടെ പ്രവര്‍ത്തനങ്ങള്‍ ദൗത്യ രൂപത്തില്‍ മുന്നോട്ട് കൊണ്ടുപോകുന്നതിനുള്ളതാണ് ഈ പ്രചാരണ പരിപാടി. ഓരോ ക്ഷയരോഗിക്കും ഗുണനിലവാരമുള്ള രോഗ നിര്‍ണ്ണയം, ചികിത്സ എന്നിവ ഉറപ്പാക്കുന്നതിന് അടുത്ത മൂന്ന് വര്‍ഷത്തേയ്ക്ക് 10,000 കോടി രൂപ വകയിരുത്തിയിട്ടുള്ളതാണ് ദേശീയ ക്ഷയരോഗ നിര്‍മാര്‍ജ്ജന പരിപാടി. രോഗം വരാന്‍ സാധ്യത കൂടുതലായുള്ള വിഭാഗങ്ങള്‍ക്കിടയില്‍ ടി.ബി. രോഗ ബാധിതരെ കണ്ടെത്തുന്നതിനും അവര്‍ക്ക് പരിചരണം നല്‍കുന്നതിനും സ്വകാര്യ സേവന ദാതാക്കളുടെ ശ്രമങ്ങള്‍ക്ക് ഊന്നല്‍ കൊടുക്കുന്ന ബഹുമുഖ സമീപനമാണ് പുതിയ ദേശീയ പദ്ധതി അവലംബിച്ചിട്ടുള്ളത്. സുസ്ഥിര വികസന ലക്ഷ്യത്തിന് അഞ്ച് വര്‍ഷം മുമ്പേ, 2025 ഓടെ രാജ്യത്ത് ക്ഷയരോഗം ഇല്ലായ്മ ചെയ്യുകയെന്നതാണ് പ്രധാനമന്ത്രിയുടെ കാഴ്ചപ്പാട്. 1997 ല്‍ രൂപം കൊടുത്ത ദേശീയ ക്ഷയരോഗ പരിപാടി ഇതുവരെ രണ്ട് കോടിയിലധികം രോഗികള്‍ക്ക് ചികിത്സ ഉറപ്പാക്കിയിട്ടുണ്ട്.
ഭക്ഷ്യസുരക്ഷയിലും അനുബന്ധ മേഖലകളിലും സഹകരിക്കുന്നതിനായി ഇന്ത്യയും അഫ്ഗാനിസ്ഥാനും തമ്മിലുള്ള സഹകരണ സംവിധാനത്തിന് മന്ത്രിസഭാ അനുമതി

ഭക്ഷ്യസുരക്ഷയിലും അനുബന്ധ മേഖലകളിലും സഹകരിക്കുന്നതിനായി ഫുഡ് സേഫ്റ്റി ആന്‍ഡ് സ്റ്റാന്‍ഡേര്‍ഡ്‌സ് അതോറിറ്റി ഓഫ് ഇന്ത്യ(എഫ്.എസ്.എസ്.എ.ഐ.)യും അഫ്ഗാനിസ്ഥാന്‍ ആരോഗ്യകുടുംബക്ഷേമ മന്ത്രാലയവും കൃഷി, ജലസേചന, കന്നുകാലി വളര്‍ത്തല്‍ മന്ത്രാലയവും തമ്മില്‍ സഹകരണ സംവിധാനത്തില്‍ ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. സഹകരിക്കാവുന്ന കാര്യങ്ങളില്‍ താഴെപ്പറയുന്നവ ഉള്‍പ്പെടുന്നു: എ. വിവരങ്ങള്‍ കൈമാറുന്നതിനും ആശയവിനിമയത്തിനുമായി സംവിധാനമൊരുക്കല്‍ ബി. താല്‍പര്യമുള്ളതെന്നു നിശ്ചയിച്ചിട്ടുള്ള മേഖലകളെ, വിശേഷിച്ച് ഇറക്കുമതി നടപടിക്രമങ്ങളെക്കുറിച്ചും ഗുണമേന്മ നിയന്ത്രണ പ്രവര്‍ത്തനങ്ങലെക്കുറിച്ചും സാംപ്‌ളിങ്, പരിശോധന, പാക്കേജിങ്, ലേബലിങ് എന്നിവയെയും സംബന്ധിച്ച്, സാങ്കേതിക കൈമാറ്റം സാധ്യമാക്കല്‍ സി. സംയുക്തമായി സെമിനാറുകളും ശില്‍പശാലകളും സന്ദര്‍ശനങ്ങളും ക്ലാസുകളും പരിശീലന പദ്ധതികളും സംഘടിപ്പിക്കല്‍ ഡി. പരസ്പരം ചര്‍ച്ച ചെയ്തു തീരുമാനിക്കാവുന്നതും പങ്കാളികളുടെ അധികാര പരിധിയില്‍പ്പെട്ടതുമായ താല്‍പര്യമുള്ള മറ്റു മേഖലകള്‍ സഹകരണ സംവിധാനം വിവരങ്ങള്‍ പങ്കുവെക്കുന്നതിനു പരിശീലനം നല്‍കുന്നതിനും ശേഷി വര്‍ധിപ്പിക്കുന്നതിനും ഭക്ഷ്യസുരക്ഷാ പരിസ്ഥിതി മെച്ചപ്പെടുത്തുന്നതിനായി ഇരു വിഭാഗത്തിന്റെയും മികച്ച പ്രവര്‍ത്തനങ്ങള്‍ പാഠമാക്കുന്നതിനും പ്രയോജനപ്പെടും.
ഉത്തരാഖണ്ഡിലെ പൗരി ബസ്സപകടത്തിൽ  പ്രധാനമന്ത്രി അനുശോചിച്ചു

ഉത്തരാഖണ്ഡിലെ പൗരിയിൽ ബസ് അപകടത്തിലെ ജീവഹാനിയിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. അപകടത്തിൽ പരിക്കേറ്റവർ വേഗത്തിൽ സുഖം പ്രാപിക്കട്ടെയെന്നും പ്രധാനമന്ത്രി ആശംസിച്ചു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു : “ഉത്തരാഖണ്ഡിലെ പൗരിയിൽ ഉണ്ടായ ബസ് അപകടം ഹൃദയഭേദകമാണ്. ഈ ദുരന്തസമയത്ത് എന്റെ ചിന്തകൾ ദുഃഖിതരായ കുടുംബങ്ങൾക്കൊപ്പമാണ്. പരിക്കേറ്റവർ എത്രയും വേഗം സുഖം പ്രാപിക്കുമെന്ന് ഞാൻ പ്രതീക്ഷിക്കുന്നു. രക്ഷാപ്രവർത്തനം പുരോഗമിക്കുന്നു. ദുരന്തബാധിതർക്ക് സാധ്യമായ എല്ലാ സഹായവും നൽകും. : പ്രധാനമന്ത്രി മോദി” <di ND
ദേശീയ ഗ്രാമീണ കുടിവെള്ള പദ്ധതി തുടരുന്നതിനും പുനഃസംഘടിപ്പിക്കുന്നതിനും മന്ത്രിസഭയുടെ അനുമതി

ദേശീയ ഗ്രാമീണ കുടിവെള്ള പദ്ധതി തുടരുന്നതിനും ഗ്രാമീണ ജനതയ്ക്കു മെച്ചപ്പെട്ട സേവനം ഉറപ്പുവരുത്തുന്നതിനായി ഫലത്തെ അടിസ്ഥാനപ്പെടുത്തിയുള്ളതും മത്സരക്ഷമതയാര്‍ന്നതും പദ്ധതികളുടെ സ്വാശ്രയത്വത്തിന് കൂടുതല്‍ ഊന്നല്‍ നല്‍കി നല്ല വിധത്തില്‍ നിരീക്ഷണവിധേയമാക്കപ്പെടുന്നതുമായ രീതിയില്‍ പുനഃസംഘടിപ്പിക്കുന്നതിനും പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭ അനുമതി നല്‍കി. പതിനാലാമതു ധനകാര്യ കമ്മീഷ(എഫ്.എഫ്.സി.)ന്റെ 2017-18 മുതല്‍ 2019-20 വരെയുള്ള കാലയളവിലേക്കായി പദ്ധതിക്കായി 23,050 കോടി രൂപ അനുവദിച്ചു. ഈ പദ്ധതി രാജ്യത്തെ ഗ്രാമീണ ജനതയെ ഉദ്ദേശിച്ചുള്ളതാണ്. പുനഃസംഘടിപ്പിക്കപ്പെടുന്നതിലൂടെ പദ്ധതി വഴക്കമാര്‍ന്നതും ഫലം ലക്ഷ്യംവെച്ചുള്ളതും മത്സരക്ഷമതയുള്ളതുമായി മാറുകയും പൈപ്പുകള്‍ വഴിയുള്ള സ്വാശ്രയത്വപൂര്‍ണമായ ജലവിതരണം വര്‍ധിപ്പിക്കുക എന്ന മന്ത്രാലയത്തിന്റെ ലക്ഷ്യപ്രാപ്തി ഉറപ്പുവരുത്തുന്നതിനു ഉതകുന്നതായിത്തീരുകയും ചെയ്യും. കൈക്കൊണ്ട തീരുമാനങ്ങളുടെ വിശദാംശങ്ങള്‍: 1. 2020 മാര്‍ച്ച് വരെ, അതായത് 14ാമതു ധനകാര്യ കമ്മീഷന്റെ കാലപരിധിവരെ, ദേശീയ ഗ്രാമീണ കുടിവെള്ള പദ്ധതി (എന്‍.ആര്‍.ഡി.ഡബ്ല്യു.പി.) തുടരും. 2. എന്‍.ആര്‍.ഡി.ഡബ്ല്യു.പി. പുനഃസംഘടിപ്പിക്കപ്പെടുന്നതോടെ ജപ്പാന്‍ ജ്വരബാധിത പ്രദേശങ്ങള്‍ക്കായി രണ്ടു ശതമാനം ഫണ്ട് മാറ്റിവെക്കപ്പെടും. 3. കുടിവെള്ള, ശുചിത്വ മന്ത്രാലയം എന്‍.ആര്‍.ഡി.ഡബ്ല്യു.പിക്കു കീഴില്‍ 2017 ഫെബ്രുവരിയില്‍ ആരംഭിച്ച ദേശീയ ജലമേന്മാ ഉപദൗത്യം (എന്‍.ഡബ്ല്യു.ക്യു.എസ്.എം.) വഴി, ആര്‍സെനിക്, ഫ്‌ളൂറൈഡ് ബാധിതമായ 28,000 ജനവാസമേഖലകളില്‍ അടിയന്തരമായി കുടിവെള്ളമെത്തിക്കുക എന്ന ദൗത്യം നിറവേറ്റും. കണക്കുകള്‍ പ്രകാരം, നാലു വര്‍ഷത്തേക്ക്, അതായത് 2021 മാര്‍ച്ച് വരെ, 12,500 കോടി രൂപം കേന്ദ്ര വിഹിതമായി ആവശ്യം വരും. എന്‍.ആര്‍.ഡി.ഡബ്ല്യു.പി. ഫണ്ടില്‍നിന്നാണ് ഈ തുക കണ്ടെത്തുക. 4. നിശ്ചയിക്കപ്പെട്ട പദ്ധതികള്‍ക്ക് രണ്ടാമതു ഗഡുവിന്റെ പകുതിത്തുകയോളം സംസ്ഥാന ഗവണ്‍മെന്റുകള്‍ നല്‍കും. ഇതു പിന്നീട് കേന്ദ്ര ഫണ്ടില്‍നിന്നു തിരിച്ചുനല്‍കും. ഒരു സാമ്പത്തിക വര്‍ഷത്തിലെ തുക നവംബര്‍ 30നകം നേടിയെടുക്കാന്‍ സാധിക്കാത്ത സംസ്ഥാനങ്ങള്‍ക്കുള്ള വിഹിതം പൊതുഫണ്ടാക്കി മാറ്റുകയും ഈ തുക നല്ല രീതിയില്‍ പദ്ധതിപ്രവര്‍ത്തനം മുന്നോട്ടുകൊണ്ടുപോകുന്ന സംസ്ഥാനങ്ങള്‍ക്കു കൈമാറുകയും ചെയ്യും. ഇന്ത്യാ ഗവണ്‍മെന്റ് വിഹിതം ഏതു സംസ്ഥാനങ്ങളാണോ പദ്ധതിക്കായി ആദ്യമാദ്യം നല്‍കുന്നത് ആ സംസ്ഥാനങ്ങള്‍ക്കായിരിക്കും അധികം വരുന്ന തുക വിതരണം ചെയ്യുന്നതില്‍ മുന്‍ഗണന നല്‍കുക. 5. രണ്ടാമതു ഗഡുവിന്റെ ബാക്കിത്തുക നിര്‍മാണം പൂര്‍ത്തിയാക്കപ്പെട്ട കുഴലുകളിലൂടെയുള്ള ജലവിതരണ പദ്ധതികളുടെ പ്രവര്‍ത്തനസ്ഥിതി വിലയിരുത്തിയ ശേഷമായിരിക്കും നല്‍കുക. മൂന്നാമതൊരു സ്ഥാപനമായിരിക്കും വിലയിരുത്തല്‍ നിര്‍വഹിക്കുന്നത്. 6. എഫ്.എഫ്.സി. കാലയളവ് 2017-18 മുതല്‍ 2019-20 വരെയ്ക്കായി പദ്ധതിക്ക് 23,050 കോടി രൂപ മന്ത്രിസഭ അനുവദിച്ചിട്ടുണ്ട്. 2021 മാര്‍ച്ച് ആകുമ്പോഴേക്കും ഗ്രാമീണ മേഖലയിലുള്ള എല്ലാ ആര്‍സെനിക്, ഫ്‌ളൂറൈഡ് ബാധിത ജനവാസകേന്ദ്രങ്ങളിലും ശുദ്ധമായ കുടിവെള്ളത്തിന്റെ വിതരണം സ്വാശ്രയാടിസ്ഥാനത്തില്‍ പ്രാവര്‍ത്തികമാക്കുക എന്നതാണ് എന്‍.ഡബ്ല്യു.ക്യു.എസ്.എമ്മിലൂടെ ലക്ഷ്യംവെക്കുന്നത്. കുടിവെള്ള, ശുചിത്വ മന്ത്രാലയത്തിന്റെ സമഗ്ര മാനേജ്‌മെന്റ് ഇന്‍ഫര്‍മേഷന്‍ സംവിധാനം (ഐ.എം.ഐ.എസ്.) പ്രകാരം ഇന്ത്യയിലെ ഗ്രാമീണ ജനവാസകേന്ദ്രങ്ങളില്‍ 77 ശതമാനത്തിലും പ്രതിദിനം പ്രതീശീര്‍ഷം 40 ലിറ്റര്‍ എന്ന സമ്പൂര്‍ണ ജലലഭ്യതയും 56 ശതമാനം ഗ്രാമീണ ജനയതയ്ക്ക് ടാപ്പ് വെള്ളവും അതില്‍ 16.7 ശതമാനം പേര്‍ക്കു വീടുകളില്‍ ജല കണക്ഷനും ലഭ്യമാണ്.
രാജ്യത്തെ കീഴ്‌ക്കോടതി ജഡ്ജിമാര്‍ക്കായി രണ്ടാം ശമ്പളപരിഷ്‌ക്കരണ കമ്മിഷനെ നിയമിച്ചു

രാജ്യത്തെ കീഴ്‌ക്കോടതി ജഡ്ജിമാരുടെ ശമ്പളപരിഷ്‌ക്കരണത്തിനായി രണ്ടാം ദേശീയ ജുഡീഷ്യല്‍ ശമ്പളപരിഷ്‌ക്കരണ കമ്മിഷനെ നിയമിക്കുന്നതിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. സുപ്രീംകോടതി മുന്‍ ജഡ്ജിയായിരുന്ന ശ്രീ ജസ്്റ്റീസ് (റിട്ട) ജെ.പി വെങ്കട്ടരാമ റെഡ്ഡിയായിരിക്കും കമ്മിഷന്റെ തലവന്‍. കേരള ഹൈക്കോടതിയിലെ മുന്‍ ചീഫ് ജസ്റ്റീസായിരുന്ന ശ്രീ. ആര്‍. ബസന്ത് കമ്മിഷനിലെ അംഗമായിരിക്കും. കമ്മിഷന്‍ പതിനെട്ട് മാസങ്ങള്‍ക്കുള്ളില്‍ അവരുടെ ശിപാര്‍ശകള്‍ സംസ്ഥാന ഗവണ്‍മെന്റുകള്‍ക്ക് സമര്‍പ്പിക്കും. സംസ്ഥാനങ്ങളിലേയും കേന്ദ്ര ഭരണപ്രദേശങ്ങളിലേയും നിയമ ഉദ്യോഗസ്ഥര്‍ക്ക് ഇപ്പോള്‍ ലഭിക്കുന്ന വേതനഘടനയും അവരുടെ പ്രവര്‍ത്ത സാഹചര്യങ്ങളും കമ്മിഷന്‍ പരിശോധിക്കും. രാജ്യത്തെ കീഴ്‌കോടതികളിലെ ജഡ്ജിമാരുടെ ശമ്പളഘടനയും മറ്റ് പ്രതിഫലങ്ങളും നല്‍കുന്നത് നിയന്ത്രിക്കുന്നതിനുള്ള തത്വങ്ങള്‍ രൂപീകരിക്കുകയാണ് കമ്മിഷന്‍ ലക്ഷ്യമാക്കുന്നത്. അത് പ്രവര്‍ത്തനരീതികളും പ്രവര്‍ത്തനസാഹചര്യങ്ങളും പരിശോധിക്കും. അതോടൊപ്പം ശമ്പളത്തിന് പുറമെ ജുഡീഷ്യല്‍ ഉദ്യോഗസ്ഥര്‍ക്ക് ലഭിക്കുന്ന അലവന്‍സുകളിലും ആനുകൂല്യങ്ങളിലുമുള്ള വൈരുദ്ധ്യങ്ങളും പരിശോധിച്ച് അവയെ യുക്തിസഹവും ലളിതവുമാക്കുന്നതിനുള്ള നിര്‍ദ്ദേശങ്ങളും നല്‍കും. ലക്ഷ്യം സാദ്ധ്യമാക്കുന്നതിന് വേണ്ട നടപടിക്രമങ്ങളുടെ പ്രയോഗരീതികളും മാതൃകകളും കമ്മിഷന്‍ തന്നെ രൂപം നല്‍കും. രാജ്യത്താകമാനം ജുഡീഷ്യല്‍ ഉദ്യോഗസ്ഥരുടെ സേവനവും ശമ്പളസ്‌കെയിലുകളും സന്തുലിതമാക്കുകയെന്ന ലക്ഷ്യവും കമ്മിഷനുണ്ട്. കമ്മിഷന്റെ ശിപാര്‍ശകള്‍ നീതിന്യായ ഭരണസംവിധാനത്തിലെ കാര്യക്ഷമത പ്രോത്സാഹിപ്പിക്കുന്നതിനും നീതിനിര്‍വഹണസംവിധാനത്തിന്റെ വലിപ്പം മെച്ചപ്പെടുത്തുന്നതിനും സഹായിക്കും.
പ്രധാനമന്ത്രി ഭാരതീയ ജന ഔഷധി പദ്ധതി, താങ്ങാവുന്ന നിരക്കിലുള്ള കാര്‍ഡിയാക് സ്റ്റെന്റുകള്‍, മുട്ടു മാറ്റിവെയ്ക്കല്‍ ശസ്ത്രക്രിയ എന്നീ          പദ്ധതികളുടെ ഗുണഭോക്താക്കളുമായി പ്രധാനമന്ത്രി ശ്രീ. നരേന്ദ്ര മോദി നാളെ സംവദിക്കും

പ്രധാനമന്ത്രി ഭാരതീയ ജന ഔഷധി പദ്ധതി, താങ്ങാവുന്ന നിരക്കിലുള്ള കാര്‍ഡിയാക് സ്റ്റെന്റുകള്‍, മുട്ടു മാറ്റിവെയ്ക്കല്‍ ശസ്ത്രക്രിയ എന്നീ പദ്ധതികളുടെ ഗുണഭോക്താക്കളുമായി പ്രധാനമന്ത്രി ശ്രീ. നരേന്ദ്ര മോദി നാളെ (ജൂണ്‍ 7) രാവിലെ 9.30 ന് ആശയവിനമയം നടത്തും. രോഗികളുടെ, പ്രത്യേകിച്ച് പാവപ്പെട്ടവരുടെ ജീവിതത്തില്‍ ഈ പദ്ധതികള്‍ എങ്ങനെ മാറ്റം കൊണ്ടുവന്നുവെന്നുള്ള പ്രതികരണമറിയാനുദ്ദേശിച്ചാണ് ഈ സംവാദം സംഘടിപ്പിക്കുന്നത്. നമോ ആപ്പ്, യൂട്യൂബ്, ഫേസ്ബുക്ക് തുടങ്ങിയ സമൂഹ മാധ്യമങ്ങളില്‍ ഈ സംവാദം പൂര്‍ണ്ണമായും ലഭ്യമാകും.
നാരി ശക്തിയെ ശക്തിപ്പെടുത്താനുള്ള കൂട്ടായ പ്രതിബദ്ധതയെ പ്രധാനമന്ത്രി അഭിനന്ദിച്ചു

ഇന്ത്യയിൽ നാരീശക്തിയെ ശക്തിപ്പെടുത്തുന്നതിനുള്ള 130 കോടി ഇന്ത്യക്കാരുടെ കൂട്ടായ പ്രതിബദ്ധതകളെ പ്രധാനമന്ത്രി ശ്രീ നരേന്ദ്ര മോദി പ്രശംസിച്ചു. സ്ത്രീ ശിശുമരണ നിരക്കിൽ ഇന്ത്യയിൽ കുറവ് രേഖപ്പെടുത്തുന്നതിനെക്കുറിച്ച് കേന്ദ്ര വനിതാ ശിശു വികസന മന്ത്രി ശ്രീമതി സ്മൃതി ഇറാനിയുടെ ട്വീറ്റ് ഉദ്ധരിച്ച് പ്രധാനമന്ത്രി ട്വീറ്റ് ചെയ്തു : “നമ്മുടെ നാരീശക്തിയെ ശക്തിപ്പെടുത്താനുള്ള 130 കോടി ഇന്ത്യക്കാരുടെ കൂട്ടായ പ്രതിബദ്ധത പ്രതിഫലിക്കുന്ന മഹത്തായ അടയാളമാണിത്.”
ഫിലിപ്പീന്‍സിലേക്കു പുറപ്പെടുംമുമ്പ് പ്രധാനമന്ത്രി പുറത്തിറക്കിയ പ്രസ്താവന

ഫിലിപ്പീന്‍സിലേക്കു പുറപ്പെടുംമുമ്പ് പ്രധാനമന്ത്രി ശ്രീ. നരേന്ദ്ര മോദി പുറത്തിറക്കിയ പ്രസ്താവന: ‘നവംബര്‍ 12 മുതല്‍ ത്രിദിന സന്ദര്‍ശനത്തിനായി ഞാന്‍ മനിലയിലായിരിക്കും. ഉഭയകക്ഷി സന്ദര്‍ശനാര്‍ഥം ആദ്യമായി ഫിലിപ്പീന്‍സിലെത്തുന്ന ഞാന്‍ ആസിയാന്‍-ഇന്ത്യ, കിഴക്കനേഷ്യ ഉച്ചകോടികളിലും സംബന്ധിക്കും. എന്റെ ഗവണ്‍മെന്റിന്റെ ആക്റ്റ് ഈസ്റ്റ് നയമനുസരിച്ച് ഇന്‍ഡോ-പസഫിക് മേഖലയിലെ രാജ്യങ്ങളുമായി, വിശേഷിച്ച് ആസിയാന്‍ അംഗങ്ങളായ രാജ്യങ്ങളുമായി, ഉള്ള ആഴത്തിലുള്ള ബന്ധം നിലനിര്‍ത്തുന്നതിന് ഇന്ത്യക്കുള്ള പ്രതിജ്ഞാബദ്ധതയെ അടയാളപ്പെടുത്തുന്നതായിരിക്കും ഈ സന്ദര്‍ശനം. ഈ ഉച്ചകോടികള്‍ക്കു പുറമേ, ആസിയാന്റെ അമ്പതാമതു വാര്‍ഷികാഘോഷത്തിലും മേഖലാതകല സമഗ്ര സാമ്പത്തിക പങ്കാളിത്ത(ആര്‍.സി.ഇ.പി.) നേതാക്കളുടെ യോഗത്തിലും ആസിയാന്‍ കച്ചവട, നിക്ഷേപ ഉച്ചകോടിയിലും ഞാന്‍ സംബന്ധിക്കും. ആസിയാന്‍ അംഗരാഷ്ട്രങ്ങളുമായാണ് നമ്മുടെ ആകെയുള്ള വ്യാപാരത്തിന്റെ 10.85 ശതമാനം. ഇവരുമായുള്ള ബന്ധം മെച്ചപ്പെടുത്തുന്നതിന് ആസിയാന്‍ കച്ചവട, നിക്ഷേപ ഉച്ചകോടി സഹായകമാകും. എന്റെ ആദ്യ സന്ദര്‍ശനവേളയില്‍ ഫിലിപ്പീന്‍സ് പ്രസിഡന്റ് ബഹുമാനപ്പെട്ട റോഡ്രിഗോ ദ്യൂറ്റെര്‍തെയുമായി കൂടിക്കാഴ്ച നടത്താന്‍ പ്രതീക്ഷാപൂര്‍വം കാത്തിരിക്കുകയാണ്. മറ്റു ആസിയാന്‍, ദക്ഷിണേഷ്യന്‍ ഉച്ചകോടി നേതാക്കളുമായും കൂടിക്കാഴ്ച നടത്തും. ഫിലിപ്പീന്‍സിലെ ഇന്ത്യന്‍ വംശജരുമായി ബന്ധപ്പെടാന്‍ ഞാന്‍ പ്രത്യാശാപൂര്‍വം കാത്തിരിക്കുന്നു. രാജ്യാന്തര അരി ഗവേഷണ കേന്ദ്ര(ഐ.ആര്‍.ആര്‍.ഐ)വും മഹാവീര്‍ ഫിലിപ്പീന്‍സ് ഫൗണ്ടേഷന്‍ ഇന്‍കോര്‍പറേറ്റഡും (എം.പി.എഫ്.ഐ.)യും സന്ദര്‍ശിക്കാനും പദ്ധതിയുണ്ട്. മേത്തരം നെല്‍വിത്തു വികസിപ്പിച്ചെടുക്കുകവഴി ഭക്ഷ്യക്ഷാമം നേരിടുന്നതിന് ആഗോളസമൂഹത്തിനു സഹായം നല്‍കിയ സ്ഥാപനമാണ് ഐ.ആര്‍.ആര്‍.ഐ. ഒട്ടേറെ ഇന്ത്യന്‍ ശാസ്ത്രജ്ഞര്‍ ആ സ്ഥാപനത്തില്‍ ജോലി ചെയ്യുകയും ഗവേഷണ പ്രവര്‍ത്തനങ്ങളില്‍ സംഭാവനകള്‍ നല്‍കിവരികയും ചെയ്യുന്നുണ്ട്. വാരണാസിയില്‍ ദക്ഷിണേഷ്യന്‍ മേഖലാ കേന്ദ്രം തുടങ്ങാനുള്ള ഐ.ആര്‍.ആര്‍.ഐയുടെ നിര്‍ദേശത്തിന് തന്റെ മന്ത്രിസഭ 2017 ജൂലൈ 12ന് അംഗീകാരം നല്‍കിയിരുന്നു. ഫിലിപ്പീന്‍സിലെ ഏക കേന്ദ്രത്തിനു പുറമെ ഐ.ആര്‍.ആര്‍.ഐ. ആരംഭിക്കുന്ന രണ്ടാമതു കേന്ദ്രമായിരിക്കും ഇത്. അരി ഉല്‍പാദനം വര്‍ധിപ്പിക്കുന്നതിനു സഹായം നല്‍കുകയും ഉല്‍പാദനച്ചെലവു കുറച്ചുകൊണ്ടുവരികയും മൂല്യവര്‍ധനയും വൈവിധ്യവല്‍ക്കരണവും കര്‍ഷകരുടെ നൈപുണ്യ വികസനവും സാധ്യമാക്കുകയും ചെയ്യുന്നതിനു വാരണാസി കേന്ദ്രം സഹായകമാകും. എം.പി.എഫ്.ഐയില്‍ ഞാന്‍ നടത്തുന്ന സന്ദര്‍ശനം, ആവശ്യക്കാര്‍ക്ക് ‘ജയ്പൂര്‍ കാലുകള്‍’ സൗജന്യമായി നല്‍കുന്ന അവരുടെ പ്രവര്‍ത്തനത്തിനുള്ള ഇന്ത്യയുടെ പിന്‍തുണ വെളിപ്പെടുത്തുല്‍ കൂടിയായിരിക്കും. 1989ല്‍ സ്ഥാപിതമായതുമുതല്‍ ഈ കേന്ദ്രം 15,000 പേര്‍ക്ക് ജയ്പൂര്‍ കാലുകള്‍ വെച്ചുകൊടുത്തിട്ടുണ്ട്. മാനുഷിക പ്രവര്‍ത്തനങ്ങള്‍ക്കുള്ള പിന്തുണയെന്ന നിലയില്‍ ഇന്ത്യാ ഗവണ്‍മെന്റെ ഫൗണ്ടേഷനു ചെറിയ തുക സംഭാവനയായി നല്‍കും. എന്റെ മനില സന്ദര്‍ശനം ഫിലിപ്പീന്‍സുമായുള്ള ഇന്ത്യയുടെ ഉഭയകക്ഷിബന്ധത്തിന് ഉണര്‍വു പകരുമെന്നും ആസിയാനുമായുള്ള രാഷ്ട്രീയ, സുരക്ഷാ, സാമ്പത്തിക, സാമൂഹ്യ-സാംസ്‌കാരിക ബന്ധം മെച്ചപ്പെടുത്തുമെന്നുമുള്ള ആത്മവിശ്വാസമുണ്ട്.’
ആയുഷ്മാന്‍ ഭാരത് ഗുണഭോക്താക്കളുമായി റാഞ്ചിയില്‍ പ്രധാനമന്ത്രി കൂടിക്കാഴ്ച നടത്തി

പ്രധാനമന്ത്രി ശ്രീ നരേന്ദ്രമോദി ഫെബ്രുവരി 17ന് ത്ധാര്‍ഖണ്ഡ് സന്ദര്‍ശിച്ചു. അദ്ദേഹം ആയുഷ്മാന്‍ ഭാരത് യോജനയുടെ തെരഞ്ഞെടുക്കപ്പെട്ട ഗുണഭോക്താക്കളുമായി കൂടിക്കാഴ്ച നടത്തി. ത്ധാര്‍ഖണ്ഡ് ഗവര്‍ണര്‍ മിസിസ് ദ്രൗപതി മുര്‍മ്മുവും മുഖ്യമന്ത്രി ശ്രീ രഘുവര്‍ ദാസും തദവസരത്തില്‍ സന്നിഹിതരായിരുന്നു. ഇന്ത്യയില്‍ അങ്ങോളമിങ്ങോളമുള്ള ലക്ഷക്കണക്കിന് ജനങ്ങള്‍ക്ക് ഗുണകരമായ ആയുഷ്മാന്‍ ഭാരത് യോജനയ്ക്ക് തുടക്കം കുറിച്ചത് ത്ധാര്‍ഖണ്ഡിലായിരുന്നുവെന്ന് നേരത്തെ ജാര്‍ഖണ്ഡിലെ ഹസാരിബാഗില്‍ വച്ച് പ്രധാനമന്ത്രി പറഞ്ഞിരുന്നു. 2018 സെപ്റ്റംബര്‍ 23ന് റാഞ്ചിയിലാണ് പ്രധാനമന്ത്രി ജന്‍ ആരോഗ്യയോജന-ആയുഷ്മാന്‍ ഭാരതിന് പ്രധാനമന്ത്രി തുടക്കം കുറിച്ചത്, ഇത് ” പാവപ്പെട്ടവരെ സേവിക്കുന്നതിനുള്ള ഉദ്യമമാണെന്ന്’ അദ്ദേഹം വിശേഷിപ്പിച്ചിരുന്നു. ആശുപത്രികളെ ആശ്രയിക്കേണ്ടിവരുന്ന, പാവങ്ങളുടെയും ദുര്‍ബലവിഭാഗങ്ങളുടെയും ഭാരം കുറയ്ക്കുകയും അവര്‍ക്ക് ഗുണനിലവാരമുള്ള ആരോഗ്യ സേവനങ്ങള്‍ ലഭിക്കുന്നുവെന്ന് ഉറപ്പാക്കുകയും ചെയ്യുന്നതാണ് പ്രധാനമന്ത്രി ജന്‍ ആരോഗ്യ യോജന (പി.എം-ജെ.എ.വൈ). ഒരു കുടുംബത്തിന് ഒരുവര്‍ഷം 5 ലക്ഷം രൂപയുടെ ആരോഗ്യ സേവനം ഉറപ്പാക്കുകയെന്ന തരത്തിലാണ് പദ്ധതി വിഭാവനം ചെയ്തിരിക്കുന്നത്, 50 കോടിയിലേറെ ജനങ്ങള്‍ക്ക് ഇതിന്റെ ഗുണം ലഭിക്കും. ലോകത്തിലെ ഏറ്റവും വലിയ ആരോഗ്യ പരിരക്ഷാ പദ്ധതിയുമാണിത്. ഈ പദ്ധതിയുടെ ഗുണഭോക്താക്കള്‍ ഏകദേശം യൂറോപ്യന്‍ യൂണിയന്റെ ജനസംഖ്യയ്‌ക്കോ, അല്ലെങ്കില്‍ അമേരിക്ക, കാനഡ, മെക്‌സികോ എന്നീ രാജ്യങ്ങളുടെ മൊത്തം ജനസംഖ്യക്ക് തുല്യമോ ആണ്.
ബെംഗളുരുവില്‍ ദശമ സൗന്ദര്യലഹരി പാരായണോത്സവ മഹാസമര്‍പ്പണെയില്‍ പ്രധാനമന്ത്രി പങ്കെടുത്തു

ബെംഗളുരുവില്‍ ദശമ സൗന്ദര്യലഹരി പാരായണോത്സവ മഹാസമര്‍പ്പണെയില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുത്തു. ആദിശങ്കരാചാര്യര്‍ രചിച്ച ശ്ലോകസംഹിതയാണു സൗന്ദര്യലഹരി. ചടങ്ങില്‍ സൗന്ദര്യലഹരി സംഘമായി ആലപിക്കുകയും ചെയ്തു. എല്ലാവരും ഒത്തുചേര്‍ന്നു ജപിക്കുന്ന ഈ അനുഭവം തനിക്കു സവിശേഷമായ ഊര്‍ജം പകരുന്നുവെന്നു ചടങ്ങില്‍ പ്രസംഗിക്കവേ പ്രധാനമന്ത്രി പറഞ്ഞു. ഏതാനും ദിവസം മുമ്പ് കേദാര്‍നാഥ് സന്ദര്‍ശിച്ചിരുന്നു എന്നു വ്യക്തമാക്കിയ അദ്ദേഹം, വിദൂരമായ ആ സ്ഥലത്തും ഇന്ത്യയിലെങ്ങുമുള്ള മറ്റു സ്ഥലങ്ങളിലും വളരെ ഹ്രസ്വമായ ജീവിതകാലത്തിനിടെ ആദിശങ്കരന്‍ വളരെയധികം കാര്യങ്ങള്‍ ചെയ്തുതീര്‍ത്തു എന്നതു തന്നെ അദ്ഭുതപ്പെടുത്തുന്നുവെന്നു കൂട്ടിച്ചേര്‍ത്തു. വേദങ്ങളിലൂടെയും ഉപനിഷത്തുക്കളിലൂടെയും ആദിശങ്കരനാണ് ഇന്ത്യയെ ഒന്നിപ്പിച്ചതെന്നു പ്രധാനമന്ത്രി പറഞ്ഞു. ആദിശങ്കരന്‍ രചിച്ച സൗന്ദര്യലഹരിയുമായി സ്വയം ബന്ധപ്പെടുത്താന്‍ സാധാരണക്കാര്‍ക്കു സാധിക്കുമെന്ന് അദ്ദേഹം തുടര്‍ന്നു വ്യക്തമാക്കി. സമൂഹത്തില്‍നിന്നു ദുരാചാരങ്ങളെ നീക്കുകവഴി ആദിശങ്കരാചാര്യര്‍ അവ വരുംതലമുറകളിലേക്കു വ്യാപിക്കുന്നതു തടഞ്ഞുവെന്നു ശ്രീ. നരേന്ദ്ര മോദി ചൂണ്ടിക്കാട്ടി. വിവിധ ദര്‍ശനങ്ങളില്‍നിന്നും ചിന്തകളില്‍നിന്നും മികച്ചവയെ ആദി ശങ്കരന്‍ ഉള്‍ക്കൊണ്ടിരുന്നുവെന്നും പ്രധാനമന്ത്രി പറഞ്ഞു. ആദി ശങ്കരാചാര്യരുടെ തപസ്സാണ് ഇന്നും നിലകൊള്ളുന്ന, എല്ലാവരെയും ഉള്‍ക്കൊള്ളുകയും ഒന്നിച്ചു മുന്നേറുകയും ചെയ്യുന്ന ഇന്ത്യന്‍ സംസ്‌കാരമെന്ന് അദ്ദേഹം ചൂണ്ടിക്കാട്ടി. ഈ സംസ്‌കാരമാണ് പുതിയ ഇന്ത്യയുടെ അടിത്തറ. എല്ലാവര്‍ക്കും ഒപ്പം, എല്ലാവര്‍ക്കും വികസനം എന്ന മന്ത്രമാണ് ഇതില്‍ പിന്‍തുടരപ്പെടുന്നത്- പ്രധാനമന്ത്രി ഓര്‍മിപ്പിച്ചു. ഒരര്‍ഥത്തില്‍ ഇന്ത്യയുടെ സാംസ്‌കാരിക പാരമ്പര്യം എല്ലാ ആഗോളപ്രശ്‌നങ്ങള്‍ക്കും ഉത്തരം നല്‍കുന്നുവെന്നും അദ്ദേഹം പറഞ്ഞു. പ്രകൃതിയെ ചൂഷണം ചെയ്യാതിരിക്കുന്നതിനായിരുന്നു ഇന്ത്യയില്‍ എന്നും ഊന്നല്‍ നല്‍കിപ്പോന്നിരുന്നതെന്നു പ്രധാനമന്ത്രി വ്യക്തമാക്കി. നേരത്തേ 350 രൂപ വിലയുണ്ടായിരുന്ന എല്‍.ഇ.ഡി. ബള്‍ബുകള്‍ ഇപ്പോള്‍ ഉജാല പദ്ധതി പ്രകാരം നാല്‍പതോ നാല്‍പത്തഞ്ചോ രൂപയ്ക്കു ലഭ്യമാണെന്ന് അദ്ദേഹം പറഞ്ഞു. ഇതുവരെ 27 കോടിയിലധികം എല്‍.ഇ.ഡി. ബള്‍ബുകള്‍ വിതരണം ചെയ്തതായും പ്രധാനമന്ത്രി വ്യക്തമാക്കി. ഇതു വൈദ്യുതിച്ചെലവ് കുറയാനും സഹായിക്കുന്നു. ഉജ്വല യോജന വഴി മൂന്നു കോടിയിലധികം പാചകവാതക കണക്ഷനുകള്‍ വിതരണം ചെയ്തതായി അദ്ദേഹം വെളിപ്പെടുത്തി. ഇതു ഗ്രാമീണ സ്ത്രീകളുടെ ജീവിതനിലവാരം മെച്ചപ്പെടുത്തുക മാത്രമല്ല, പരിസര മലിനീകരണം കുറയ്ക്കുകയും ചെയ്തു. നിരക്ഷരത, അജ്ഞത, പോഷകാഹാരക്കുറവ്, കള്ളപ്പണം, അഴിമതി തുടങ്ങിയ ശാപങ്ങളില്‍നിന്ന് ഇന്ത്യയെ സ്വതന്ത്രമാക്കുക എന്നതാണ് ഇപ്പോഴത്തെ ആവശ്യമെന്നും പ്രധാനമന്ത്രി ചൂണ്ടിക്കാട്ടി.
ഡോ. രാജേന്ദ്ര പ്രസാദിന്റെ ജന്മദിനത്തിൽ പ്രധാനമന്ത്രിയുടെ അനുസ്മരണം

ഡോ. രാജേന്ദ്ര പ്രസാദ് ജിയുടെ ജന്മവാർഷികത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ആദരാഞ്ജലികൾ അർപ്പിച്ചു. ട്വീറ്റിൽ പ്രധാനമന്ത്രി പറഞ്ഞു; “ഡോ. രാജേന്ദ്ര പ്രസാദ് ജിയെ അദ്ദേഹത്തിന്റെ ജന്മവാർഷികത്തിൽ അനുസ്മരിക്കുന്നു. ധീരതയുടെയും പണ്ഡിതോചിതമായ തീക്ഷ്ണതയുടെയും പ്രതീകമായിരുന്ന ഐതിഹാസിക നേതാവാണ് അദ്ദേഹം. ഇന്ത്യൻ സംസ്കാരത്തിൽ ഉറച്ചുനിന്ന അദ്ദേഹത്തിന് ഇന്ത്യയുടെ ഭാവിവളർച്ചയെ കുറിച്ചുള്ള കാഴ്ചപ്പാടും ഉണ്ടായിരുന്നു.”
സ്വച്ഛതാ ഹി സേവാ പ്രസ്ഥാനത്തിന് പ്രധാനമന്ത്രി നാളെ തുടക്കം കുറിക്കും

പ്രധാനമന്ത്രി ശ്രീ. നരേന്ദ്ര മോദി നാളെ (2018 സെപ്റ്റംബര്‍ 15) സ്വച്ഛതാ ഹി സേവാ പ്രസ്ഥാനം ഉദ്ഘാടനം ചെയ്യും. രണ്ടാഴ്ച നീണ്ട് നില്‍ക്കുന്ന പ്രസ്ഥാനത്തിന്റെ വിപുലമായ ഉദ്ഘാടന പരിപാടിയോടനുബന്ധിച്ച് പ്രധാനമന്ത്രി രാജ്യത്തെ 18 സ്ഥലങ്ങളിലെ ജനങ്ങളുടെ ഒരു പരിച്ഛേദവുമായി വീഡിയോ കോണ്‍ഫറന്‍സിലൂടെ ആശയവിനമയം നടത്തും. സ്‌കൂള്‍ കുട്ടികള്‍, ജവാന്‍മാര്‍, ആത്മീയ നേതാക്കള്‍, ക്ഷീര -കര്‍ഷക സഹകരണ സംഘങ്ങളിലെ അംഗങ്ങള്‍, തദ്ദേശ ഭരണ സ്ഥാപനങ്ങളുടെ പ്രതിനിധികള്‍, റെയില്‍വേ ജീവനക്കാര്‍, സ്വയം സഹായ ഗ്രൂപ്പുകള്‍, ശുചിത്വ പ്രവര്‍ത്തകര്‍ തുടങ്ങി വിവിധ വിഭാഗങ്ങളില്‍പ്പെട്ടവരുമായിട്ടായിരിക്കും പ്രധാനമന്ത്രി ആശയവിനിമയം നടത്തുക. ശുചിത്വ പ്രവര്‍ത്തനങ്ങളില്‍ വര്‍ദ്ധിച്ച തോതില്‍ ബഹുജന പങ്കാളിത്തം ഉറപ്പാക്കാന്‍ ലക്ഷ്യമിട്ടിട്ടുള്ള സ്വച്ഛതാ ഹി സേവാ പ്രസ്ഥാനം ശുചിത്വ ഭാരത ദൗത്യത്തിന്റെ നാലാം വാര്‍ഷികവും മഹാത്മാഗാന്ധിയുടെ 150-ാം ജന്മവാര്‍ഷികാഘോഷങ്ങളുടെ തുടക്കം കുറിക്കുന്ന 2018 ഒക്‌ടോബര്‍ 02 ന് മുന്നോടിയായിട്ടാണ് സംഘടിപ്പിച്ചിട്ടുള്ളത്. ‘ബാപ്പുവിന് പ്രണാമമര്‍പ്പിക്കാനുള്ള മഹത്തായൊരു മാര്‍ഗ്ഗമായി’ട്ടാണ് നേരത്തെ ഒരു വീഡിയോ സന്ദേശത്തില്‍ പ്രധാനമന്ത്രി ഈ പ്രസ്ഥാനത്തെ വിശേഷിപ്പിച്ചത്. ‘ഈ പ്രസ്ഥാനത്തില്‍ പങ്ക് ചേര്‍ന്ന ഒരു ശുചിത്വ ഭാരതം കെട്ടിപ്പടുക്കാനുള്ള ശ്രമങ്ങള്‍ക്ക് ശക്തിപകരണമെന്ന്’ അദ്ദേഹം ജനങ്ങളെ ആഹ്വാനം ചെയ്തു.
പ്രധാനമന്ത്രി ലോകാരോഗ്യദിന സന്ദേശം നേര്‍ന്നു

പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്കു ലോകാരോഗ്യദിന സന്ദേശം നേര്‍ന്നു. ‘നല്ല ആരോഗ്യമാണു മാനവ പുരോഗതിയുടെ അടിത്തറ. നിങ്ങളെല്ലാം നല്ല ആരോഗ്യമുള്ളവരായി തുടരട്ടെയെന്നും അഭിവൃദ്ധി നേടട്ടേയെന്നും ലോകാരോഗ്യദിനമായ ഇന്ന് ആശംസിക്കുന്നു. ലോകാരോഗ്യ സംഘടനയും മറ്റുള്ളവരും തെരഞ്ഞെടുത്ത എവിടെയും എല്ലാവര്‍ക്കും ആരോഗ്യമെന്ന പ്രമേയം ഞാന്‍ സ്വാഗതം ചെയ്യുന്നു. എല്ലാവരുടെയും ആരോഗ്യം ഉറപ്പാക്കുകയെന്ന ആഗ്രഹമാണ് ലോകത്തിലെ ഏറ്റവും ബൃഹത്തായ ആരോഗ്യസംക്ഷണ പദ്ധതിയായ ആയുഷ്മാന്‍ ഭാരതിനു തുടക്കമിടുന്നതിനു നമുക്കു പ്രേരണയായിത്തീര്‍ന്നത്’, പ്രധാനമന്ത്രി പറഞ്ഞു.
മേഖലാ ഗ്രാമീണ ബാങ്കുകളുടെ പുനര്മൂണലധനവല്ക്കാരണം 2019-þ20 വരെ നീട്ടുന്നതിന് മന്ത്രിസഭയുടെ അംഗീകാരം

അടുത്ത മൂന്നുവര്‍ഷത്തേക്ക് അതായത് 2019-20 വരെ മേഖലാ ഗ്രാമീണ ബാങ്കുകളെ (ആര്‍.ആര്‍.ബികള്‍) പുനര്‍മൂലധനവല്‍ക്കരിക്കുന്നതിനുള്ള പദ്ധതി ദീര്‍ഘിപ്പിക്കുന്നതിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ഇത് ആര്‍.ആര്‍.ബികളെ അവരുടെ റിസ്‌ക് വെയിറ്റ് അസറ്റ് അനുപാതം(സി.ആര്‍.എ.ആര്‍) നിശ്ചയിച്ചിട്ടുള്ള 9% ആയി നിലനിര്‍ത്തുന്നതിന് കഴിയും. നേട്ടങ്ങള്‍ ശക്തമായ മൂലധന ഘടനയും സി.ആര്‍.എ.ആറിന്റെ കുറഞ്ഞ ആവശ്യകതയും ആര്‍.ആര്‍.ബികളുടെ സാമ്പത്തിക സ്ഥിരത ഉറപ്പാക്കും. ഇതിലൂടെ അവര്‍ക്ക് ഗ്രാമീണ മേഖലയിലെ വായ്പാ ആവശ്യങ്ങള്‍ കൂടുതല്‍ നിറവേറ്റാനും അതോടൊപ്പം സാമ്പത്തികാശ്ലേഷണത്തില്‍ വലിയ പങ്ക് വഹിക്കാനും കഴിയും. വിശദാംശങ്ങള്‍ രാജ്യത്ത് 56 ആര്‍.ആര്‍.ബികള്‍ പ്രവര്‍ത്തിക്കുന്നുണ്ട്. 2017 മാര്‍ച്ച് 31( താല്‍ക്കാലിക) കണക്ക് പ്രകാരം ഈ ആര്‍.ആര്‍.ബികള്‍ നല്‍കിയിട്ടുള്ള മൊത്തം വായ്പ 2,28,599 കോടി രൂപയാണ്. ഇതില്‍ മുന്‍ഗണനാ വിഭാഗത്തില്‍പ്പെട്ട വിഭാഗത്തില്‍പ്പെട്ട വായ്പകള്‍ താഴെ പറയുന്ന പ്രകാരമാണ് : വായ്പ നല്‍കിയ മേഖല വായ്പ തുക (കോടി രൂപയില്‍) മൊത്തം വായ്പയുടെ ശതമാനം മുന്‍ഗണനാ മേഖല വായ്പ (പി.എസ്.എല്‍) 2,05,122 കോടി 89.73% കാര്‍ഷികമേഖല (പി.എസ്.എല്ലിനുള്ളില്‍) 1,54,322 കോടി 67.51% ചെറുകിട നാമമാത്ര കര്‍ഷകര്‍ (കാര്‍ഷിക മേഖലയ്ക്ക് കീഴില്‍) 1,02,791 കോടി 44.97% (അവലംബം നബാര്‍ഡ്:) ആര്‍.ആര്‍.ബികളുടെ പുനര്‍മൂലധനവല്‍ക്കരണ പദ്ധതി 2010-11 സാമ്പത്തികവര്‍ഷമാണ് ആരംഭിച്ചത്. പിന്നീട് ഇത് 2012-13ലും 2015-16ലുമായി രണ്ടു തവണ ദീര്‍ഘിപ്പിച്ചിരുന്നു. അവസാനത്തെ ദീര്‍ഘിപ്പിക്കല്‍ 31-03-2017 വരെയായിരുന്നു. 1450 കോടി രൂപയില്‍ കേന്ദ്ര ഗവണ്‍മെന്റ് ഓഹരിയായി 1107.20 കോടി രൂപ ആര്‍.ആര്‍.ബികള്‍ക്ക് 2017 മാര്‍ച്ച് 31 വരെ നല്‍കിയിരുന്നു. ബാക്കി വരുന്ന 342.8 കോടി രൂപ 2017-18, 2018-19, 2019-20 വര്‍ഷങ്ങളില്‍ സി.ആര്‍.എ.ആര്‍. 9% ന് താഴേയുള്ള ആര്‍.ആര്‍.ബികളുടെ പുനര്‍മൂലധനവല്‍ക്കരണത്തിനായി നല്‍കും. പുനര്‍മൂലധനവല്‍ക്കരണം ആവശ്യമുള്ള ആര്‍.ആര്‍.ബികളെ കണ്ടെത്തുന്നതും അവര്‍ക്ക് നല്‍കേണ്ട തുകയും നബാര്‍ഡുമായി കൂടിയാലോചിച്ച് തീരുമാനിക്കും. ഇത് 2018-19ലെ ബജറ്റില്‍ ധനമന്ത്രി പ്രഖ്യാപിച്ച സാമ്പത്തികമായി ശക്തിയുള്ള ആര്‍.ആര്‍.ബികള്‍ക്ക് കേന്ദ്ര ഗവണ്‍മെന്റിനെ കൂടാതെ, സംസ്ഥാന ഗവണ്‍മെന്റില്‍ നിന്നും സ്‌പോണ്‍സര്‍ ബാങ്കുകളില്‍ നിന്നും മൂലധനം കണ്ടെത്താമെന്ന പദ്ധതിക്ക് പുറമെയാണ്. പശ്ചാത്തലം: ഗ്രാമീണ മേഖലയിലെ കൃഷി, വ്യാപാരം, വാണിജ്യ, വ്യവസായം എന്നിവയുള്‍പ്പെടെയുള്ള മറ്റ് ഉല്‍പ്പാദന കര്‍മ്മപദ്ധതികള്‍ വികസിപ്പിക്കാനായി ചെറുകിട, നാമമാത്ര കര്‍ഷകര്‍, കര്‍ഷകതൊഴിലാളികള്‍, കൈത്തൊഴിലാളികള്‍, ചെറുകിട സംരംഭകര്‍ എന്നിവര്‍ക്ക് വായ്പയും മറ്റ് സൗകര്യങ്ങളും നല്‍കുകയെന്ന ഉദ്ദേശ്യത്തോടെയാണ് ആര്‍്ആര്‍.ബികള്‍ ആരംഭിച്ചത്. ഇന്ത്യാ ഗവണ്‍മെന്റ്, ബന്ധപ്പെട്ട സംസ്ഥാന ഗവണ്‍മെന്റ്, സ്‌പോണ്‍സര്‍ ബാങ്കുകള്‍ എന്നിവയ്ക്ക് യഥാക്രമം 50%, 15%, 35% എന്നീ മൂലധന ഓഹരി അനുപാതത്തില്‍ സംയുക്ത ഉടമാസ്ഥാവകാശമുള്ളവയാണ് ആര്‍.ആര്‍.ബികള്‍.
കരസേനാ ദിനത്തില്‍ പ്രധാനമന്ത്രി ആശംസകള്‍ നേര്‍ന്നു

കരസേനാ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ഏവര്‍ക്കും ആശംസകള്‍ നേര്‍ന്നു. ‘കരസേനാ ദിനത്തില്‍ സൈനികര്‍, മുന്‍ സൈനികര്‍, അവരുടെ കുടുംബാംഗങ്ങള്‍ എന്നിവര്‍ക്ക് ഞാന്‍ ആശംസകള്‍ നേരുന്നു. നമ്മുടെ രാജ്യത്തെ സംരക്ഷിക്കുകയും പ്രകൃതി ദുരന്തങ്ങളും മറ്റ് അപകടങ്ങളും ഉണ്ടാകുമ്പോള്‍ മാനുഷിക സേവനങ്ങള്‍ എത്തിക്കുന്നതില്‍ മുന്‍പന്തിയില്‍ നില്‍ക്കുകയും ചെയ്യുന്ന നമ്മുടെ സൈന്യത്തില്‍ ഇന്ത്യയിലെ ഓരോ പൗരനും അചഞ്ചലമായ വിശ്വാസവും അഭിമാനവും ഉണ്ട്. നമ്മുടെ സൈന്യം എപ്പോഴും രാഷ്ട്രത്തിന് പ്രഥമ പരിഗണന നല്‍കുന്നു. രാഷ്ട്രത്തെ സേവിക്കുമ്പോള്‍ ജീവന്‍ ബലിയര്‍പ്പിച്ച എല്ലാ മഹത് വ്യക്തിത്വങ്ങളെയും ഞാന്‍ നമിക്കുന്നു. ഇന്ത്യ തങ്ങളുടെ ശൂരനായകരെ ഒരിക്കലും മറക്കില്ല’, പ്രധാനമന്ത്രി പറഞ്ഞു.
യുവ ഐ.എ.എസ്. ഉദ്യോഗസ്ഥരുമായി പ്രധാനമന്ത്രി സംവദിച്ചു

അടുത്തിടെ കേന്ദ്രഗവണ്‍മെന്റ് അസിസ്റ്റന്റ് സെക്രട്ടറിമാരായി നിയമിക്കപ്പെട്ട 170 യുവ ഐ.എ.എസ്. ഉദ്യോഗസ്ഥരുമായി പ്രധാനമന്ത്രി ശ്രീ. നരേന്ദ്ര മോദി ആശയവിനിമയം നടത്തി. പ്രായോഗികപരിശീലന സമയത്തുണ്ടായ അനുഭവങ്ങള്‍ പങ്കുവെക്കാന്‍ പ്രധാനമന്ത്രി യുവ ഉദ്യോഗസ്ഥരെ പ്രേരിപ്പിച്ചു. ജന്‍ ഭാഗീദാരി, വിവരം പങ്കിടല്‍, വിഭവങ്ങള്‍ പരമാവധി ഉപയോഗപ്പെടുത്തല്‍, ഭരണത്തില്‍ ജനങ്ങള്‍ക്കുള്ള വിശ്വാസം തുടങ്ങി സദ്ഭരണത്തിന്റെ ചില ഘടകങ്ങളെക്കുറിച്ച് ചര്‍ച്ച ചെയ്തു. ഗ്രാമ സ്വരാജ് അഭിയാന്‍, ആയുഷ്മാന്‍ ഭാരത് തുടങ്ങി അടുത്തിടെ ആരംഭിച്ച പദ്ധതികളെക്കുറിച്ചും പരാമര്‍ശിക്കപ്പെട്ടു. പ്രധാനമന്ത്രിയുടെ ഓഫീസിന്റെ ചുമതലയുള്ള സഹമന്ത്രി ഡോ. ജിതേന്ദ്ര സിങ്ങും പേഴ്‌സണല്‍ ആന്‍ഡ് ട്രെയിനിങ് മന്ത്രാലയത്തിലെ മുതിര്‍ന്ന ഉദ്യോഗസ്ഥരും പങ്കെടുത്തു.